Folketing
2001-03-29

Jeg synes lige så godt, man kan erkende, at regeringen har en rigtig dårlig sag i forbindelse med Ørestaden, storcentret og revisionen af planloven. Det, der var meningen med den oprindelige detailhandelslov, og det føler vi faktisk vi ved temmelig godt i SF, for vi har været med til at tage initiativ til den, og vi har været med til at vedtage den, var at stoppe for udbygningen af storcentre uden for bymidterne, var, at vi ville regulere butiksstørrelserne, så der kom et maksimum ind for både detailhandelsbutikker og for udvalgsvarebutikker. Det ville vi, fordi vi ønskede at sikre en udvikling af butikslivet, af detailhandelen i bymidterne, og der er ikke tvivl i vores sind om, at den intention gjaldt også Ørestaden. Det er jo også kommet frem, at miljøministeren har tilkendegivet, at sådan var tilgangen til den sag også fra regeringens side før sidste valg. Sådan er det altså ikke gået. Der er nu blevet lavet nogle vedtagelser og truffet nogle beslutninger, som efter vores opfattelse ikke er så fine i kanten, om, hvordan det her skulle administreres.